**ตึกเลี้ยงรับแขกเมือง**

เป็นสถานที่เลี้ยงต้อนรับคณะราชทูตต่างประเทศ ลักษณะสถาปัตยกรรมเป็นอาคารทรงตึกแบบยุโรป ประตูหน้าต่างสูงใหญ่เป็นรูปโค้งแหลมทั้งหมด ผนังด้านสกัดมีช่องระบายลมใต้หลังคา ผนังด้านข้างทั้งสองข้างชำรุดเสียหายเป็นอันมาก แต่มีร่องรอยว่าเป็นประตูทางเข้าทั้ง ๔ ด้าน

บันทึกของเดอ ลา ลูแบร์ ราชทูตฝรั่งเศส แสดงให้เห็นสภาพดั้งเดิมของตึกหลังนี้ว่า “ตั้งอยู่ภายในพระราชอุทยาน ภายในห้องโถงแห่งหนึ่งผนังสูงขึ้นไปจรดหลังคาและรองรับหลังคาไว้ ผนังนี้ได้รับการโบกปูนสีขาวผ่อง เรียบ เป็นมันวับ ห้องนี้มีประตูสกัดด้านละช่อง มีคูกว้างล้อมรอบ ภายในคูมีสายน้ำพุเล็กๆ เรียงรายได้ระยะกันอยู่ราว ๒๐ แห่ง สายน้ำพุนั้นพุ่งขึ้นมาเหมือนจากฝักบัวรดน้ำ”

เดอ ลา ลูแบร์ ได้เข้ามาเจริญสัมพันธไมตรีกับไทยใน พ.ศ. ๒๒๓๐ ได้รับพระราชทานเลี้ยงอาหาร ณ ตึกนี้ เช่นเดียวกับบาทหลวงตาชาร์ด ชาวฝรั่งเศส ผู้ร่วมเดินทางกับคณะทูตใน พ.ศ. ๒๒๒๘ ก็ได้รับพระราชทานเลี้ยง ณ ตึกหลังนี้ด้วย ดังที่กล่าวไว้ในจดหมายเหตุการณ์เดินทางของบาทหลวงตาชาร์ด พ.ศ. ๒๒๒๘ ว่า “เมื่อออกจากที่เฝ้า เราพบศาลาหลังงามท่ามกลางสวนดอกไม้ มีน้ำพุโดยรอบ ตั้งโต๊ะขนาดใหญ่สำหรับห้าสิบที่ อาหารนั้นล้วนเชิญมาในถาดเงินทั้งสิ้น อาหารประเภทเนื้อสัตว์มีอยู่เป็นอันมาก ไม่แพ้อาหารจำพวกแกงต่างๆ ที่มีรสแสนโอชะ มีเหล้าองุ่นทุกชนิดให้ดื่ม แต่ที่เราชอบกันมากที่สุดก็คือของแช่อิ่มและขนมกวนทุกชนิดที่มาจากประเทศจีนและประเทศญี่ปุ่น...”

------------------------