**ประตูและกำแพงพระราชวัง**

*เป็นลักษณะเฉพาะของศิลปกรรมในรัชสมัยสมเด็จพระนารายณ์มหาราช*

พระนารายณ์ราชนิเวศน์มีเนื้อที่กว้างขวางถึง ๔๑ ไร่ ๓ งาน ๙๓ ตารางวา ผังเป็นรูปสี่เหลี่ยมผืนผ้า ด้านหน้าพระราชวังหันหน้าเข้าหาตัวเมือง ด้านหลังติดแม่น้ำลพบุรี กำแพงพระราชวังก่อด้วยอิฐถือปูน มีใบเสมาเรียงรายบนสันกำแพง สูงจากพื้นถึงใบเสมาราว ๕ เมตร ขนาดความสูงดังกล่าวพอๆ กับกำแพงเมืองกรุงศรีอยุธยา ตรงมุมและตรงกึ่งกลางของกำแพงพระราชวังมีป้อมสร้างยื่นออกไปเพื่อรักษาความปลอดภัยให้แก่พระราชวัง มีทั้งหมด ๗ ป้อม แต่ละป้อมมีช่องและฐานสำหรับวางปืนใหญ่

ภายในพระราชวังมีกำแพงที่มีใบเสมาเช่นเดียวกับกำแพงล้อมรอบพระราชวัง ทำหน้าที่แบ่งพื้นที่พระราชวังเป็นเขตพระราชฐานชั้นนอก เขตพระราชฐานชั้นกลาง และเขตพระราชฐานชั้นใน ประตูพระราชวังและประตูทางเข้าเขตพระราชฐานชั้นต่างๆ มี ๑๑ ประตู ขนาดและแบบเดียวกันหมดกล่าวคือเป็นลักษณะซุ้มประตูอันเป็นรูปแบบเฉพาะศิลปกรรมในรัชสมัยสมเด็จพระนารายณ์มหาราช มีช่องประตูทางเข้าโค้งแหลม ซุ้มหลังคาเป็นจตุรมุขและตกแต่งซุ้มด้วยลายกระจังปูนปั้น ซึ่งมีวิวัฒนาการลวดลายจากดอกบัวเป็นที่นิยมมากในยุคสมัยนี้

ส่วนหน้ากำแพงและตามซุ้มประตูโดยเฉพาะในเขตพระราชฐานชั้นกลางและเขตพระราชฐานชั้นในเจาะเป็นช่องเล็กๆ รูปโค้งแหลมเรียงเป็นแถวอย่างมีระเบียบ ช่องดังกล่าวมีอยู่ประมาณ ๒,๐๐๐ ช่อง มีไว้สำหรับวางตะเกียงให้ความสว่างไสวแก่พระราชวังในเวลากลางคืน บันทึกชาวฝรั่งเศสกล่าวว่า ในสมัยสมเด็จพระนารายณ์มหาราชเมื่อตรงกับวันนักขัตฤกษ์ เช่นวันขึ้นปีใหม่ จะมีการจุดประทีปโคมไฟสว่างไสวทั่วทั้งพระราชวังแห่งนี้

---------------------------