**สิบสองท้องพระคลัง**

*เมื่อเดินผ่านจะมีความรู้สึกเหมือนเดินอยู่บนถนนที่มีตึกแถว ๒ ข้างกระหนาบ*

เป็นหมู่ตึกตั้งอยู่ระหว่างอ่างเก็บน้ำประปาและตึกเลี้ยงรับแขกเมือง เป็นตึก ๒ แถว ยาวเรียงชิดติดกัน มีถนนผ่ากลาง รวมทั้งหมด ๑๒ หลัง เมื่อเดินผ่านบริเวณนั้นจะมีความรู้สึกเหมือนเดินอยู่บนถนนที่มีตึกแถว ๒ ข้างกระหนาบ และด้วยเหตุที่มีรูปแบบอาคารทรงตึก มีหน้าต่างน้อย และมีลักษณะเหมือนกันทั้งหมด จึงเข้าใจว่าจุดประสงค์ของการก่อสร้างคงใช้เป็นที่เก็บสิ่งของ ตามชื่อที่เรียกสิบสองท้องพระคลัง

ในช่วงท้ายแห่งรัชสมัย ขณะที่สมเด็จพระนารายณ์มหาราชประชวรหนักใกล้สวรรคต ได้โปรดเกล้าฯ ให้เบิกผ้าจากคลังศุภรัตน์ ให้ข้าหลวงใส่บวช คลังศุภรัตน์หมายถึงคลังผ้า ซึ่งอาจจะเป็นคลังหนึ่งในสิบสองท้องพระคลังภายในพระนารายณ์ราชนิเวศน์

-----------------------