**ตึกพระเจ้าเหา**

*สมเด็จพระเพทราชาทรงใช้อาคารหลังนี้ประชุมขุนนางและข้าราชการถึงการประกาศยึดอำนาจ*

ตึกพระเจ้าเหาตั้งอยู่ริมกำแพงด้านทิศใต้ของเขตพระราชฐานชั้นนอกของพระนารายณ์ราชนิเวศน์ชื่อ “พระเจ้าเหา” ค่อนข้างแปลก มีการกล่าวถึงกันอย่างกว้างขวาง ในครั้งรัชสมัยพระบาทสมเด็จพระจุลจอมเกล้าเจ้าอยู่หัวทรงสันนิษฐานว่าเป็นภาษาเขมร หมายถึงการเรียกเข้ามาหาหรือเรียกเข้ามาประชุม จากบันทึกของชาวฝรั่งเศสระบุว่าสถานที่แห่งนี้เป็นวัด ตึกพระเจ้าเหาคงเป็นหอพระประจำพระราชวังเมืองลพบุรี เนื่องจากภายในอาคารปรากฏฐานชุกชี ซึ่งเป็นที่ประดิษฐานพระพุทธรูปสำคัญ

สภาพปัจจุบันของอาคารไม่มีหลังคา ฝาผนังอยู่ครบทั้ง ๔ ด้าน หน้าต่างและประตูทำเป็นซุ้มแบบไทย รอบตึกมีกำแพงเตี้ยๆ กั้นอาณาเขตของตึกให้เป็นสัดส่วน และเจาะช่องโค้งเล็กๆ ไว้เป็นที่วางตะเกียง

ในปลายรัชสมัยสมเด็จพระนารายณ์มหาราช เมื่อพระองค์ทรงพระประชวร ประทับอยู่ภายในพระที่นั่งสุทธาสวรรย์ ทรงปลงราชการแผ่นดินให้สมเด็จพระเพทราชาว่าราชการแทน สมเด็จพระเพทราชาทรงใช้ตึกพระเจ้าเหาเป็นที่ว่าราชการ และทรงประกาศในที่ประชุมขุนนางและข้าราชการถึงการยึดอำนาจ

------------------------