**หมู่พระที่นั่งพิมานมงกุฎ**

*พระที่นั่งประทับส่วนพระองค์ในสมัยพระบาทสมเด็จพระจอมเกล้าเจ้าอยู่หัว*

ตั้งอยู่ในเขตพระราชฐานชั้นกลาง เป็นอาคารใหญ่หลังเดียวที่มีพระที่นั่งเชื่อมต่อกัน จึงเรียกว่า “หมู่พระที่นั่ง” มีลักษณะทางสถาปัตยกรรมแบบไทยผสมผสานแบบตะวันตก

การเข้าชมหมู่พระที่นั่งต้องเดินขึ้นบันไดทางด้านหน้าสู่ชั้นที่ ๒ ทางขวามือคือพระที่นั่งอักษรศาสตราคมเป็นห้องทรงพระอักษร ทางซ้ายมือคือพระที่นั่งไชยศาสตรากรเป็นที่เก็บศาสตราวุธ พระที่นั่งทั้ง ๒ องค์นี้มีขนาดเท่ากันตั้งอยู่ส่วนหน้าสุดของหมู่พระที่นั่ง

ถัดไปมีประตูทางเข้าพระที่นั่งวิสุทธิวินิจฉัย ใช้เป็นท้องพระโรงเสด็จออกว่าราชการแผ่นดิน แบ่งเป็น ๒ ห้องคือ ท้องพระโรงใหญ่และท้องพระโรงเล็ก

เมื่อเดินผ่านท้องพระโรงเข้าไปเป็นระเบียงเห็นบันไดกว้างทอดขึ้นสู่ชั้นบน ส่วนนี้เรียกว่า พระที่นั่งพิมานมงกุฎ เป็นอาคารสูง ๓ ชั้น ชั้นสามเป็นห้องบรรทมของพระบาทสมเด็จพระจอมเกล้าเจ้าอยู่หัว ชั้นกลางเป็นห้องเสวยพระกระยาหาร

ภายในพระที่นั่งส่วนต่างๆ ปัจจุบันกรมศิลปากรได้จัดแสดงศิลปโบราณวัตถุตั้งแต่สมัยก่อนประวัติศาสตร์จนถึงสมัยรัตนโกสินทร์ ส่วนชั้นที่ ๓ ของพระที่นั่งพิมานมงกุฎจัดแสดงเป็นห้องที่ระลึกพระบาทสมเด็จพระจอมเกล้าเจ้าอยู่หัวมีพระบรมฉายาลักษณ์ฉลองพระองค์ พระแท่นบรรทม เป็นต้น

งานลวดลายประดับที่สำคัญของหมู่พระที่นั่งนี้คือ บริเวณหน้าบันพระที่นั่งวิสุทธิวินิจฉัยทั้ง ๒ ด้านทำลวดลายปูนปั้นเป็นรูปพระแท่นราชบัลลังก์ภายใต้นพปฎลมหาเศวตฉัตร มีรูปคนหมอบกราบถวายบังคมอยู่เบื้องล่างทั้ง ๒ ด้าน ส่วนหน้าบันชั้นที่ ๓ มีลวดลายปูนปั้นเป็นรูปพระมหาพิชัยมงกุฎประดิษฐานบนพาน มีฉัตรกระหนาบทั้ง ๒ ข้าง

-------------------------