**พัฒนาการการใช้เครื่องมือเครื่องใช้สมัยก่อนประวัติศาสตร์**

**สมัยหินใหม่ (Neolithic Age)** ๓,๕๐๐–๕,๐๐๐ ปีมาแล้วพัฒนามาจากยุคหินเก่าหรือสังคมแบบเร่รอน มนุษย์ในยุคนี้เริ่มรู้จักใช้เทคโนโลยีในการผลิตเครื่องมือเครื่องใช้ที่ทำมาจากหิน เรียกว่า ขวานหินขัด และดำรงชีวิตแบบสังคมเกษตรกรรม รู้จักการเพาะปลูก เลี้ยงสัตว์ สร้างบ้านเรือน ทอผ้า และผลิตภาชนะเครื่องปั้นดินเผาสำหรับหุงต้มอาหาร มีประเพณีการฝังศพที่บรรจุภาชนะและสิ่งของเครื่องใช้ของผู้ตายไว้ในหลุมฝังศพ เพื่อนำไปใช้ในภพหน้าตามคติความเชื่อ

**สมัยสำริด (Bronze Age)** ๒,๕๐๐–๓,๕๐๐ ปีมาแล้ว พัฒนาการมาจากมนุษย์สมัยหินใหม่เข้าสู่สมัยโลหะ เริ่มจากยุคสำริดในยุคนี้ผู้คนเริ่มรู้จักใช้เทคโนโลยีในการนำแร่จากธรรมชาติมาถลุงและหลอมเป็นเครื่องมือเครื่องใช้ เครื่องประดับและอาวุธชนิดต่างๆ ให้เหมาะแก่การดำรงชีพ เครื่องมือมีความประณีตสวยงามมากขึ้น เริ่มมีการติดต่อระหว่างชุมชนใกล้เคียงและชุมชนที่อยู่ห่างไกล นิยมใส่วัตถุสิ่งของเครื่องใช้อุทิศให้ผู้ตายในหลุมฝังศพมากขึ้นตามคติความเชื่อ ทั้งเป็นการแสดงสถานะของผู้ตายด้วย

**สมัยเหล็ก (Iron Age)** ๑,๕๐๐ - ๒,๕๐๐ ปีมาแล้ว มนุษย์ในยุคนี้เริ่มรู้จักการนำเอาแร่เหล็กมาผลิตเป็นเครื่องมือเครื่องใช้ และเริ่มมีการผลิตเพื่อการส่งออกหรือแลกเปลี่ยนกับชุมชนอื่นหรือชุมชนโพ้นทะเล นอกจากนี้ยังมีกิจกรรมทางเศรษฐกิจอื่นๆ มากขึ้นกว่าสมัยที่ผ่านมา เช่น การทำเกลือ การถลุงทองแดง การถลุงเหล็ก ในช่วงสมัยนี้มีการติดต่อค้าขายแลกเปลี่ยนทางไกลข้ามภูมิภาคและติดต่อกับนานาชาติ เช่น อินเดีย จีน ตะวันออกกลาง เครื่องมือเครื่องใช้ส่วนมากเปลี่ยนมาใช้เหล็กเป็นวัสดุ

----------------------