**พัฒนาการภาชนะดินเผาสมัยก่อนประวัติศาสตร์เมืองลพบุรี**

**ภาชนะดินเผาในช่วงพัฒนาการระยะที่ ๑ (๓,๕๐๐ –๓,๐๐๐ปี)**มีหลากหลายรูปทรง การตกแต่งภาชนะดินเผาที่โดดเด่นและเป็นเอกลักษณ์เฉพาะในระยะนี้ ได้แก่ ลายขีดเป็นเส้นโค้งผสมลายกดประทับเป็นจุดต่อเนื่องคล้ายเกล็ดปลา ลายเชือกทาบลายขูดขีดด้วยเครื่องมือปลายแหลม ทาน้ำดินสีแดง ลายเขียนสีแดงเป็นเส้นสั้นๆ หรือเป็นจุดกลม บางใบยังมีการปั้นดินมาแปะประดับเพิ่ม

**ภาชนะดินเผาในช่วงพัฒนาการระยะที่ ๒ (๓,๕๐๐ –๒,๗๐๐ปี)** ภาชนะดินเผาตกแต่งด้วยวิธีทาน้ำดินสีแดงตลอดทั่วทั้งใบส่วนของรูปทรงที่โดดเด่น คือ ภาชนะทรงหม้อก้นกลม ภาชนะทรงพานสูง แต่ก็ยังพบภาชนะดินเผารูปทรงอื่นด้วย เช่น ทรงบาตร ทรงชาม นอกจากนี้ยังพบภาชนะดินเผารูปวัว ซึ่งอาจเกี่ยวข้องกับความเชื่อและพิธีกรรมเรื่องของความอุดมสมบูรณ์

**ภาชนะดินเผาในช่วงพัฒนาการระยะที่ ๓ (๒,๗๐๐- ๒,๓๐๐ปี)**ภาชนะดินเผาทรงพานขนาดใหญ่ มีรูปแบบปากหลายรูปแบบ มีการขัดผิวนอกให้เรียบ ภาชนะดินเผาทรงชาม บางครั้งพบว่าตกแต่งด้วยการขัดผิวด้านในให้เกิดเป็นรอยขัดมันให้เป็นลวดลาย เช่น ลายเส้นวนต่อเนื่อง ลายตารางสี่เหลี่ยม เป็นต้น

**ภาชนะดินเผาในช่วงพัฒนาการระยะที่ ๔ (๒,๓๐๐ –๑,๕๐๐ปี)**ภาชนะดินเผามีหลายรูปทรงทั้งถ้วยหรือชามก้นตื้น หม้อก้นกลม คอสูง ภาชนะทรงถ้วยมีเชิงถือเป็นรูปแบบที่โดดเด่น มีผิวนอกสีน้ำตาลเข้ม มักมีการตกแต่งผิวโดยเฉพาะการขัดมันที่ผิวด้านนอกและการขูดขีดภาชนะบางชิ้นพบร่องรอยของเขม่า ซึ่งอาจเกิดจากไฟที่ใช้ในการปรุงอาหาร

-----------------------