**การปลงศพ**

จากการขุดค้นแหล่งโบราณคดีสมัยก่อนประวัติศาสตร์ในประเทศไทยพบแหล่งโบราณคดีที่เกี่ยวข้องกับพิธีศพอยู่เป็นจำนวนมาก หลักฐานเหล่านี้แสดงให้เห็นถึงรูปแบบวิธีคิด ประเพณี และความเชื่อของผู้คนก่อนประวัติศาสตร์ได้เป็นอย่างดี พิธีกรรมความเชื่อเกี่ยวกับการฝังศพพบว่ามีการฝังภาชนะดินเผาและเครื่องประดับลงไปให้ผู้เสียชีวิต สันนิษฐานว่ามนุษย์ยุคก่อนประวัติศาสตร์มีความเชื่อว่าผู้ตายจะสามารถนำสิ่งของเหล่านั้นติดตัวไปใช้ในภพหน้าได้

นอกจากนี้ในพิธีกรรมการฝังศพยังพบหลักฐานการฝังโครงกระดูกสุนัขร่วมอยู่กับโครงกระดูกมนุษย์ เช่น ที่แหล่งโบราณคดีบ้านโนนวัด จังหวัดนครราชสีมา และเมืองโบราณศรีเทพ จังหวัดเพชรบูรณ์ แสดงให้เห็นว่าสุนัขมีความหมายต่อชุมชน อาจเป็นสัตว์เลี้ยงประจำชุมชนตามความเชื่อท้องถิ่น หรืออาจเป็นสัตว์เลี้ยงที่เป็นเสมือนผู้ช่วยในการล่าสัตว์ นักมานุษยวิทยาที่สนใจความเชื่อของชนเผ่าต่างๆ ในภูมิภาคนี้พบว่า หลายชนเผ่าต่างมีความเชื่อเกี่ยวกับสุนัขในฐานะสัตว์ศักดิ์สิทธิ์ ซึ่งอาจสะท้อนถึงความเชื่อในยุคก่อนประวัติศาสตร์ได้บ้าง เช่น เชื่อว่าสุนัขเป็นบรรพชนผู้ให้กำเนิดมนุษย์ เป็นสัญลักษณ์ของความอุดมสมบูรณ์และการแพร่พันธุ์ หรือเชื่อว่าเป็นพาหนะที่สามารถนำพาดวงวิญญาณของผู้เสียชีวิตเดินทางไปสู่เมืองแห่งวิญญาณได้ ดังนั้นบางท่านจึงเสนอว่า สุนัขที่ถูกฝังร่วมกับมนุษย์ยุคก่อนประวัติศาสตร์อาจเป็นการเซ่นสังเวย เพื่อให้สุนัขนำพาดวงวิญญาณของผู้เสียชีวิตไปสู่เมืองวิญญาณได้อย่างปลอดภัย

--------------------