**พระพิมพ์**

พระพิมพ์ หมายถึง พระพุทธรูปขนาดเล็กที่สร้างขึ้นด้วยวิธีการกดด้วยแม่พิมพ์ บางครั้งก็เรียกว่า พระเครื่อง เมื่อแรกสร้างขึ้นเพื่อเป็นที่ระลึกการไปสักการะสังเวชนียสถาน ๔ แห่งในประเทศอินเดีย คือ สถานที่ประสูติ ตรัสรู้ ปฐมเทศนา และปรินิพพาน ต่อมาคติความเชื่อเริ่มผันแปรไปเป็นการสืบทอดพระพุทธศาสนา

พระพิมพ์สมัยทวารวดีที่เมืองลพบุรีมีรูปแบบที่หลากหลาย ทั้งรูปแบบตามศิลปะอินเดียและแบบพื้นเมือง ส่วนใหญ่เป็นภาพเล่าเรื่องในพุทธศาสนา อาทิ พระพิมพ์ปางมหาปฏิหาริย์ แสดงตอนพระพุทธเจ้าประทับนั่งห้อยพระบาท (แบบยุโรป) พระหัตถ์ขวายกขึ้นทำปางแสดงธรรม หรือพระพิมพ์แบบซุ้มคยา สถานที่ตรัสรู้ของพระพุทธเจ้าใต้ต้นพระศรีมหาโพธิ์ ด้านข้างประดับด้วยสถูปทรงระฆัง เป็นต้น

นอกจากนี้ยังพบพระพิมพ์เป็นจำนวนมากที่วัดนครโกษา ทำให้สันนิษฐานว่าการสร้างพระพิมพ์ในครั้งนี้คงเป็นงานบุญครั้งยิ่งใหญ่ และพระพิมพ์บางชิ้นปรากฏจารึกคาถา “เย ธมมา” ซึ่งเป็นหลักธรรมคำสอนในพุทธศาสนา

------------------------