**พระวิษณุ**

พระวิษณุหรือพระนารายณ์สี่กร รูปสลักนูนสูง สวมหมวกทรงกระบองสูง สวมกุณฑล (ตุ้มหู) ยาวจรดพระอังสา (บ่า) นุ่งผ้ายาวจรดพระบาท ด้านหลังผูกโบว์ใหญ่ มีชายเป็นริ้วห้อยเฉียงออกทั้งสองข้างของลำตัว พระหัตถ์ขวาบนถือหอยสังข์ พระหัตถ์ซ้ายบนถือคฑาจากรูปแบบศิลปะกำหนดอายุราวพุทธศตวรรษที่ ๑๒-๑๓ (ประมาณ ๑,๔๐๐ ปี) ตามประวัติกล่าวว่าเดิมอยู่ที่ศาลพระกาฬจังหวัดลพบุรี

จากหลักฐานและร่องรอยโบราณวัตถุที่พบ เช่น ประติมากรรมพระวิษณุ ทับหลังแกะสลักรูปนารายณ์บรรทมสินธุ์ทำให้สันนิษฐานได้ว่า ศาลพระกาฬน่าจะสร้างขึ้นเพื่อบูชาพระวิษณุหรือพระนารายณ์ ตามความเชื่อในลัทธิไวษณพนิกายของศาสนาพราหมณ์หรือฮินดู

สำหรับรูปเคารพเจ้าพ่อพระกาฬที่ประดิษฐานอยู่ ณ ศาลพระกาฬ อำเภอเมืองลพบุรีในปัจจุบัน สันนิษฐานว่าประติมากรรมนี้มีส่วนพระเศียรและพระวรกายมาจากต่างที่กัน คือ พระเศียรเป็นพระพุทธรูปหินทราย สมัยอยุธยา ส่วนพระวรกายนั้นน่าจะเป็นพระวิษณุหรือพระโพธิสัตว์อวโลกิเตศวร ศิลปะลพบุรี อิทธิพลเขมรในประเทศไทย

---------------------