**การแต่งกายของผู้คนในวัฒนธรรมทวารวดี**

การแต่งกายของคนในวัฒนธรรมทวารวดี สามารถศึกษารูปแบบได้จากงานประติมากรรมปูนปั้นและดินเผาที่พบจากเมืองโบราณสมัยทวารวดี อาทิ เมืองโบราณอู่ทอง จังหวัดสุพรรณบุรี เมืองโบราณคูบัว จังหวัดราชบุรี และเมืองโบราณในจังหวัดลพบุรี เป็นต้น รวมไปถึงหลักฐานที่ได้จากการขุดค้นทางโบราณคดี ซึ่งทำให้จำแนกการแต่งกายของคนในสมัยทวารวดี ได้ดังนี้

**การนุ่งห่ม** มีหลายแบบสามารถจำแนกได้ ดังนี้

แบบที่ ๑. ผ้านุ่งสั้นเหนือเข่า มีชายผ้าตกลงมาด้านหน้า

แบบที่ ๒. นุ่งผ้าบางแนบเนื้อยาวเลยเข่า ทางสะโพกขวามีชายผ้าอีกชิ้นหนึ่งห้อยย้อยลงมา

แบบที่ ๓. นุ่งผ้ายาว ทบชายผ้าไว้ด้านหน้า มีผ้าสไบคาดอกหรือคล้องคอ

แบบที่ ๔. นุ่งผ้าประดับด้วยเข็มขัดเพชรพลอย ซึ่งมักนิยมในเหล่าชนชั้นสูง

**ทรงผม** มีหลายทรงด้วยกัน สามารถจำแนกได้ ดังนี้ ทรงเกล้าสูงมีห่วงรัดเป็นชั้นๆ หรืออาจมวยผมไว้แล้วมีห่วงรัดเพียงชั้นเดียว ทรงปล่อยผมยาวหวีผมเป็นทางเล็กๆ ทรงเป็นลอนต่อกันรอบศีรษะ ตรงกลางประดับเครื่องประดับ ส่วนบุคคลชั้นสูงนิยมประดับศิราภรณ์ที่ตกแต่งด้วยอัญมณี

**เครื่องประดับ** ชายหญิงนิยมสวมใส่ตุ้มหูขนาดใหญ่ เป็นเกลียวสวมหรือเสียบไว้กับติ่งหู มีน้ำหนักมากจนติ่งหูยานยาวลงมาถึงไหปลาร้า ตุ้มหูมีหลายประเภทด้วยกัน ได้แก่ แบบห่วง กลมรี ไม่มีลวดลาย แบบแผ่น กลมรี มีลวดลายตรงกลาง และแบบยาว มีตุ้มตรงปลาย นิยมสวมกำไลข้อมือแบบวงเดียวหรือซ้อนกันหลายวง ส่วนกรองศอและทับทรวงนิยมใช้ลูกปัดหลากสี มักประดับในบุคคลชั้นสูง

----------------------