**ศิลปะเขมรที่พบในเมืองลพบุรี**

นักวิชาการเรียกงานศิลปกรรมกลุ่มหนึ่งที่มีรูปแบบและแนวความคิดทางศิลปะและวัฒนธรรมที่ได้รับอิทธิพลจากเขมรในช่วงพุทธศตวรรษที่ ๑๕-๑๘ (๑,๑๐๐ – ๘๐๐ ปีมาแล้ว)ว่า **ศิลปะลพบุรี** ทั้งนี้เนื่องจากเมืองลพบุรีในเวลานั้นเป็นเมืองที่มีความสำคัญ และเป็นศูนย์กลางที่อิทธิพลเขมรได้แผ่อำนาจทางการเมืองการปกครองมาสู่ดินแดนประเทศไทย

มีการพบหลักฐานทั้งศาสนสถานและโบราณวัตถุที่สร้างเนื่องในศาสนาพราหมณ์และพุทธศาสนาแบบมหายาน โดยพบว่า ในระยะแรกศาสนสถานส่วนใหญ่สร้างตามคติพราหมณ์เป็นหลัก เช่น ปรางค์แขก ต่อมาพุทธศาสนาแบบมหายานเริ่มเข้ามามีบทบาท มีการพบหลักฐานทั้งโบราณวัตถุสถานอายุราวพุทธศตวรรษที่ ๑๖ (๑,๐๐๐ ปีมาแล้ว) ตรงกับสมัยนครวัด และปรากฏหลักฐานต่อเนื่องในสมัยของพระเจ้าชัยวรมันที่ ๗ ศิลปะบายนอายุราวพุทธศตวรรษที่ ๑๘

อย่างไรก็ตามในช่วงปลายพุทธศตวรรษที่ ๑๘-๑๙ (๘๐๐ – ๗๐๐ ปีมาแล้ว)ได้พบศิลปะที่มีรูปแบบต่างออกไปจากศิลปะเขมรคือมีลักษณะเฉพาะท้องถิ่นเมืองลพบุรี เช่น ลักษณะพระพุทธรูปนาคปรกปางสมาธิ ประทับนั่งเหนือขนดนาค ๓ ชั้น กรอบของเศียรนาคเป็นรูปใบโพธิ์สูงปลายแหลมมากกว่าพระพุทธรูปนาคปรกของเขมร พระวรกายยืด พระพักตร์ยาวรูปไข่ เป็นต้น

-----------------------