**เทวสตรี**

วัสดุ : หินทราย

รูปแบบศิลปกรรม : ศิลปะเขมรที่พบในประเทศไทย แบบบายน

การกำหนดอายุ : พุทธศตวรรษที่ ๑๘

ประวัติ :พบที่จังหวัดลพบุรี

ประติมากรรมรูปเทวสตรี วัสดุหินทราย ส่วนพระเศียร พระกร และพระบาทหักหายไปหมดสิ้นแล้ว แต่ก็สามารถกำหนดอายุได้จากผ้านุ่งลักษณะนุ่งผ้ายาว ด้านหน้าเป็นผ้าลายดอกทบชายทับกันเป็นชั้น คล้ายรูปหางปลาอยู่ที่ระหว่างพระชงฆ์ (เข่า) กับบั้นพระองค์ สามารถเปรียบเทียบได้กับรูปแบบการแต่งกายของนางอัปสร กลุ่มปราสาทในศิลปะบายนสมัยพระเจ้าชัยวรมันที่ ๗ รูปแบบเช่นนี้สอดคล้องกับสายรัดพระองค์ที่คาดทับผ้านุ่งที่สลักลายดอกไม้สี่กลีบ คาดทับที่บริเวณส่วนปั้นเหน่ง (เข็มขัด) ตามอย่างที่นิยมในช่วงสมัยเดียวกัน

จากรูปแบบศิลปะจึงกำหนดเป็นศิลปะเขมรที่พบในประเทศไทย แบบบายน พุทธศตวรรษที่ ๑๘ (๘๐๐ ปีมาแล้ว) และพบรูปแบบการแต่งกายนี้ในประติมากรรมรูปนางอัปสรของกลุ่มปราสาทหินศิลปะบายน และประติมากรรมรูปนางปรัชญาปารมิตา ซึ่งเป็นรูปเคารพในคติรัตนตรัยมหายาน คตินี้มีการนับถือรูปเคารพ ๓ องค์ คือ พระพุทธรูปนาคปรก พระโพธิสัตว์อวโลกิเตศวร และนางปรัชญาปารมิตา

---------------------

# อ้างอิงภาพลำดับที่ 3 : ศูนย์เทคโนโลยีสารสนเทศมรดกศิลปวัฒนธรรม, สำนักพิพิธภัณฑสถานแห่งชาติ, พิพิธภัณฑสถานแห่งชาติทั่วประเทศ. ประติมากรรมรูปพระรัตนตรัยมหายาน. ธันวาคม 20, 2560, from virtualmuseum website: http://www.virtualmuseum.finearts.go.th/phimai/index.php/th/virtual-model-360/46-18.html.