**พระพุทธรูปปางประทานอภัย**

วัสดุ : สำริด

รูปแบบศิลปกรรม : ศิลปะเขมรที่พบในประเทศไทย แบบหลังบายน

การกำหนดอายุ : ปลายพุทธศตวรรษที่ ๑๘

ประวัติ : กรมศิลปากรซื้อมาจากพิพิธภัณฑ์หม่อมเจ้าปิยะ ภักดีนาถ เมื่อวันที่ ๓๑ ธันวาคม พ.ศ. ๒๔๗๙

พระพุทธรูปประทับยืนบนฐานบัว ยกพระหัตถ์ขวาแสดงปางประทานอภัย พระหัตถ์ซ้ายทอดลงมาเบื้องล่างขนานกับพระเพลา (ขา) ครองจีวรห่มคลุมลักษณะจีวรบางแนบพระวรกาย มองเห็นยอดพระถัน (หัวนม) และพระนาภี (สะดือ) นุ่งสบงแบบหน้านางและรัดประคด ซึ่งบริเวณปั้นเหน่ง (เข็มขัด) และรัดประคดมีการตกแต่งด้วยเพชรพลอย

ลักษณะพระพักตร์ค่อนข้างเหลี่ยม พระขนง (คิ้ว) ต่อกันเป็นรูปปีกกา พระเนตร (ตา) เปิด พระโอษฐ์ (ปาก) แบะกว้าง ริมพระโอษฐ์หนา มีแถบไรพระศก (เส้นคั่นพระนลาฏ (หน้าผาก) กับพระเกศา (ผม)) เช่นเดียวกับพระพุทธรูปศิลปะเขมร แต่มีลักษณะที่พัฒนามาจากศิลปะเขมรแล้ว ได้แก่ ขมวดพระเกศาแหลมเล็ก ต่างจากสมัยบายนที่นิยมแบบขมวดเป็นก้นหอย และการทำอุษณีษะทรงกรวย ซึ่งพัฒนามาจากรัดเกล้าทรงกรวยแบบนครวัด กำหนดอายุปลายพุทธศตวรรษที่ ๑๘ (ราว ๘๐๐ ปีมาแล้ว)

-------------------------