**สถูปจำลอง**

วัสดุ : สำริด

รูปแบบศิลปกรรม : ศิลปะเขมรที่พบในประเทศไทย แบบบายน

การกำหนดอายุ : พุทธศตวรรษที่ ๑๘

ประวัติ : พบที่มหาวิทยาลัยราชภัฏเทพสตรี จังหวัดลพบุรี

โดยทั่วไปแล้วไม่ปรากฏหลักฐานจำพวกสถูปหรือเจดีย์ในวัฒนธรรมเขมรที่นิยมการสร้างปราสาทตามอย่างศาสนาพราหมณ์มากนักอาจจะมีตัวอย่างปรากฏอยู่บ้างในเขตเมืองพระนคร เช่นที่ปราสาทพระขรรค์ ประเทศกัมพูชา แต่ก็เชื่อได้แน่ชัดว่าน่าจะเป็นงานในชั้นหลังเมืองพระนครลงมาแล้ว

ประติมากรรมสำริดกลุ่มนี้จัดเป็นศิลปะเขมรที่พบในประเทศไทย สมัยบายน พุทธศตวรรษที่ ๑๘ (ราว ๘๐๐ ปีมาแล้ว)โดยสะท้อนให้เห็นถึงการผสมผสานกันระหว่างศิลปะเขมรสมัยบายน ศิลปะพม่าสมัยเมืองพุกาม และศิลปะอินเดียสมัยปาละ ประติมากรรมกลุ่มนี้มีสามารถถอดแยกชิ้นส่วนออกจากกันได้แสดงถึงเทคนิคและกรรมวิธีในการหล่อสำริดที่ต้องแยกหล่อเป็นชิ้นส่วนแล้วจึงนำมาประกอบรวมกันภายหลัง

ประติมากรรมชุดนี้พบอยู่ในไหเนื้อแกร่งสีเทาแบบเขมร จำนวนทั้งหมด ๑๓ ชิ้น จากการขุดบ่อบำบัดน้ำเสียด้านหลังอาคารคณะวิทยาศาสตร์ สถาบันราชภัฏเทพสตรี จังหวัดลพบุรี

--------------