**พระพุทธรูปนาคปรก ปางสมาธิ**

วัสดุ : หินทราย

รูปแบบศิลปกรรม : ศิลปะเขมรที่พบในประเทศไทย แบบบายน

การกำหนดอายุ : พุทธศตวรรษที่ ๑๘

ประวัติ : พบที่พระปรางค์สามยอด อ.เมืองลพบุรี จ.ลพบุรี

พระพุทธรูปองค์นี้ทำมาจากหินทราย พบที่พระปรางค์สามยอด จังหวัดลพบุรี ประทับนั่งขัดสมาธิราบบนขนดนาค ๓ ชั้น นาคมีเศียรนาค ๗ เศียร ไม่ทรงเครื่อง พระชงฆ์ (เข่า) ตั้งขึ้น มีสันเล็กน้อย พระเกศาถักเป็นรูปจันทร์เสี้ยวซ้อนกันเป็นแนวตรงขึ้นไป อุษณีษะเป็นกรวยแหลมซ้อนกัน ๓ ชั้น มีไรพระศก พระพักตร์รูปสี่เหลี่ยม พระขนงนูนพระเนตรปิด สีพระพักตร์อมยิ้ม พระโอษฐ์แบะกว้างขอบพระโอษฐ์หนา แย้มพระโอษฐ์เล็กน้อยแบบที่เรียกว่า “ยิ้มแบบบายน” สวมกุณฑล (ตุ้มหู) ยาวจรดพระอังสา (ไหล่)ครองจีวรห่มคลุม ขอบสบงเว้าต่ำ พระวรกายปรากฏกล้ามเนื้อคล้ายสรีระของมนุษย์ ใต้พระกรทั้งสองข้างซ้ายและขวาสลักทะลุทั้งสองข้างลักษณะเศียรนาคแผ่เป็นรูปใบโพธิ์เรียวสูง เศียรนาคด้านข้าง (นาคบริวาร) หันมองเรียงขึ้นไปสู่เศียรนาคตรงกลาง(นาคประธาน)

-------------------------