**ประติมากรรมปูนปั้นวัดพระศรีรัตนมหาธาตุ จังหวัดลพบุรี**

ประติมากรรมปูนปั้นประดับวัดพระศรีรัตนมหาธาตุในสมัยอยุธยาตอนต้นล้วนสร้างขึ้นเนื่องในพุทธศาสนา นิยมทำเป็นรูปบุคคล สัตว์ และลวดลายประดับต่างๆ โดยเฉพาะลวดลายปูนปั้นที่ประดับบนพระปรางค์ประธาน เช่น ลวดลายกรวยเชิงประดับตอนล่างของเรือนธาตุ และลายเฟื่องอุบะประดับตอนบน แสดงให้เห็นถึงอิทธิพลเขมร ขณะเดียวกันช่างท้องถิ่นก็ได้มีการพัฒนารูปแบบให้มีเอกลักษณ์เฉพาะตัว และส่งผ่านรูปแบบศิลปะดังกล่าวไปยังศิลปะสมัยอยุธยาในเวลาต่อมา

งานปูนปั้นที่สำคัญ ได้แก่ ทับหลังที่มีความพยายามทำลวดลายและเล่าเรื่องแบบเดียวกับศิลปะเขมร แต่สิ่งสำคัญที่แสดงให้เห็นถึงความเป็นท้องถิ่นคือการใช้ปูนปั้นแทนการสลักหิน ซึ่งไม่เคยปรากฏมาก่อนในศิลปะเขมร และถือเป็นต้นแบบของงานช่างในสมัยกรุงศรีอยุธยาตอนต้น

พระปรางค์วัดพระศรีรัตนมหาธาตุสันนิษฐานว่า สร้างขึ้นก่อนสถาปนากรุงศรีอยุธยาเป็นราชธานี โดยดูจากผังของวัดที่ตั้งอยู่ในแนวแกนทิศตะวันตก-ตะวันออก มีเจดีย์ทรงปรางค์เป็นประธานของวัดล้อมรอบด้วยระเบียงคต ๒ ชั้น ด้านทิศตะวันออกเป็นวิหารกลาง และด้านทิศตะวันตกเป็นพระอุโบสถ ซึ่งเป็นลักษณะของผังในสมัยอยุธยาตอนต้น และส่งอิทธิพลทางรูปแบบศิลปะไปยังเจดีย์ทรงปรางค์ในสมัยต่อมา

-----------------------