**พระพุทธรูปทรงเครื่องปางประธานอภัย**

วัสดุ : สำริด

รูปแบบศิลปกรรม : สมัยอยุธยา

การกำหนดอายุ : พุทธศตวรรษที่ ๒๑ - ๒๓

ประวัติ : หลวงวาทีไพเราะ และนางบัวกลิ่น ศกุนตนาค มอบให้

พระพุทธรูปทรงเครื่องหมายถึงพระพุทธรูปสวมเครื่องทรงกษัตริย์หรือพระจักรพรรดิปรากฏแพร่หลายทั้งที่อินเดียและเมืองที่นับถือพระพุทธศาสนา คติการสร้างพระพุทธรูปทรงเครื่องนั้นมีหลายคติ ตามการเปลี่ยนแปลงแห่งยุคสมัยและความเชื่อท้องถิ่น คติแรกหมายถึงพระมหาจักรพรรดิราช ตามความเชื่อที่ว่าหากเจ้าชายสิทธัตถะไม่เสด็จออกทรงพระผนวชพระองค์จะได้เป็นพระจักรพรรดิราชคติที่สองหมายถึงพระศรีอาริยเมตไตรย(พระอนาคตพุทธเจ้า) ซึ่งยังมีสถานะเป็นพระโพธิสัตว์ประทับอยู่สวรรค์ชั้นดุสิต และมักทรงเครื่องอย่างกษัตริย์ คติที่สามหมายถึงพระพุทธเจ้าเนรมิตกายเป็นพระมหาจักรพรรดิราช เพื่อทรมานพระเจ้าชมพูบดี ซึ่งเป็นพระราชาผู้ยิ่งใหญ่ แต่ไม่ตั้งมั่นอยู่ในศีลธรรมอ้างตนเป็นพระจักรพรรดิราช

การสร้างพระพุทธรูปทรงเครื่องเริ่มสร้างในสมัยอยุธยาตอนกลาง เรียกว่า “พระพุทธรูปทรงเครื่องน้อย”กล่าวคือเป็นพระพุทธรูปที่สวมเครื่องทรงน้อยชิ้น ได้แก่ สวมกุณฑล (ตุ้มหู)สวมมงกุฎหรือเทริดมีกรอบกระบังหน้าพระพักตร์ ที่ด้านข้างของกระบังหน้าจะมีครีบเล็กๆ จนมาถึงสมัยอยุธยาตอนปลายการสร้างพระพุทธรูปทรงเครื่องเป็นที่นิยมมากขึ้นและทรงเครื่องประดับมากกว่าเดิม เรียกว่า “พระพุทธรูปทรงเครื่องใหญ่”คือ สวมกุณฑล กรองศอ ทับทรวง พาหุรัด ทองพระกร สวมมงกุฎหรือเทริดที่มีกระบังหน้าและกรรเจียกจอนหู ที่พัฒนามาจากครีบด้านข้างในพระพุทธรูปทรงเครื่องน้อย เป็นต้น

การสร้างพระพุทธรูปทรงเครื่องได้รับความนิยมสืบต่อกันมาจนถึงสมัยรัตนโกสินทร์ตอนต้นโดยนิยมสร้างพระพุทธรูปทรงเครื่องใหญ่ที่มีเครื่องทรงและเครื่องประดับมากกว่าในสมัยอยุธยาตอนปลาย

------------------------------