**พระบาทสมเด็จพระจอมเกล้าเจ้าอยู่หัวกับพระนารายณ์ราชนิเวศน์**

พระบาทสมเด็จพระจอมเกล้าเจ้าอยู่หัว รัชกาลที่ ๔ ทรงโปรดเกล้าฯ ให้บูรณะฟื้นฟูพระราชวังเดิมของสมเด็จพระนารายณ์มหาราช โดยซ่อมแซมพระที่นั่งบางพระองค์ สร้างสิ่งก่อสร้างต่างๆ ขึ้นใหม่ และพระราชทานนามว่า “พระนารายณ์ราชนิเวศน์”

ภายหลังเสด็จขึ้นครองราชย์สมบัติได้ ๕ ปี ได้เสด็จฯ มาที่พระราชวังเมืองลพบุรี ทอดพระเนตรพระมหาปราสาทและกำแพงเมืองลพบุรีที่สมเด็จพระนารายณ์มหาราชได้ทรงโปรดเกล้าฯ ให้สร้างเมื่อ พ.ศ. ๒๒๐๙จึงมีพระราชประสงค์ให้บูรณะซ่อมแซมขึ้นใหม่ เพื่อเป็นการเชิดชูพระเกียรติยศของสมเด็จพระนารายณ์มหาราช ประกอบกับช่วงเวลาดังกล่าวมีการล่าอาณานิคมโดยชาวยุโรปเมืองลพบุรีจึงเป็นเหมือนปราการชั้นในหากมีเหตุฉุกเฉินเกิดขึ้น

รัชกาลที่ ๔ ทรงโปรดเกล้าฯ ให้บูรณะพระที่นั่งจันทรพิศาลซึ่งสร้างในสมัยสมเด็จพระนารายณ์มหาราช และได้สร้างพระที่นั่งองค์ใหม่คือหมู่พระที่นั่งพิมานมงกุฎ ซึ่งมีลักษณะสถาปัตยกรรมเป็นอาคารทรงตึกแบบตะวันตก หลังคามุงด้วยกระเบื้องกาบูแบบจีนด้านหน้าเป็นอาคารสูง ๒ ชั้น ด้านหลังสูง ๓ ชั้น ประกอบไปด้วยพระที่นั่งไชยศาสตรากร พระที่นั่งอักษรศาสตราคม พระที่นั่งวิสุทธิวินิจฉัย และทรงโปรดเกล้าฯ ให้สร้างหมู่ตึกพระประเทียบ เป็นที่ประทับของพระมเหสี เจ้าจอม และข้าราชบริพารฝ่ายใน รวมถึงอาคารทิมดาบ เป็นต้น

---------------------