**พระที่นั่งจันทรพิศาล**

พระที่นั่งจันทรพิศาลตั้งอยู่ในเขตพระราชฐานชั้นกลาง สร้างในรัชสมัยสมเด็จพระนารายณ์มหาราช ลักษณะอาคารเป็นสถาปัตยกรรมไทย คือ ประตูและหน้าต่างแบบซุ้มเรือนแก้ว มีฐานสิงห์ หลังคาซ้อนลดหลั่นกันสองชั้น ประดับช่อฟ้าใบระกาและหางหงส์ ด้านหน้าพระที่นั่งมีมุขเด็จยื่นออกมา มีพระบัญชรตรงกลางมุขเด็จสำหรับเสด็จออกว่าราชการแผ่นดินทรงโปรดให้ข้าราชการเฝ้าตรงชาลาหน้าพระลาน ด้านหลังพระที่นั่งมีเกยทรงเสลี่ยง

จากบันทึกของชาวฝรั่งเศสกล่าวถึงหอประชุมองคมนตรีในเขตพระราชฐานชั้นกลาง คงหมายถึงพระที่นั่งจันทรพิศาล และกล่าวว่าส่วนลึกสุดของพระที่นั่งมีพระราชบัลลังก์ ฝาผนังแขวนกระจกเงาบานหนึ่ง พระเจ้าหลุยส์ที่ ๑๔ โปรดฯ ให้เชอวาเลีย เดอโชมอง นำมาทูลเกล้าฯ ถวาย และยังมีพระราชอาสน์ไม้ปิดทองสำหรับประทับในพระราชวโรกาสให้คณะทูตจากประเทศฝรั่งเศสเข้าเฝ้าเป็นการส่วนพระองค์

สันนิษฐานว่า พระที่นั่งจันทรพิศาลเป็นพระที่นั่งองค์แรกที่สมเด็จพระนารายณ์มหาราชทรงโปรดให้สร้างขึ้นในพระราชวังแห่งนี้

เมื่อสิ้นรัชกาลสมเด็จพระนารายณ์มหาราช พระราชวังได้ถูกทอดทิ้ง เครื่องบนของพระที่นั่งจันทรพิศาลปรักหักพังเช่นเดียวกับตึกและพระที่นั่งหลังอื่นๆต่อมาในรัชกาลพระบาทสมเด็จพระจอมเกล้าเจ้าอยู่หัวทรงโปรดให้บูรณะซ่อมแซมเครื่องบนใหม่ให้สมบูรณ์ดังที่เห็นในปัจจุบัน

-----------------------