**ลอมพอก**

ลอมพอกเป็นเครื่องประดับแสดงชั้นยศสำหรับขุนนางไทยในสมัยสมเด็จพระนารายณ์มหาราช แห่งกรุงศรีอยุธยา ลักษณะของลอมพอกคงได้รับอิทธิพลจากผ้าโพกศรีษะของชาวเปอร์เซียและมงกุฎของไทย เมื่อครั้งคณะทูตสยามนำโดยออกพระวิสุทธสุนทร (โกษาปาน) พร้อมคณะได้เข้าเฝ้าทูลเกล้าฯ ถวายพระราชสาสน์ของสมเด็จพระนารายณ์มหาราชต่อพระเจ้าหลุยส์ที่ 14 ณ พระราชวังแวร์ซายส์ เมื่อวันที่ 1 กันยายน พ.ศ.2229 และได้รับความสนใจจากชาวฝรั่งเศสอย่างมากถึงการสวมเครื่องแต่งกายแบบไทย

เมื่อครั้ง เดอ ลา ลูแบร์ ราชทูตฝรั่งเศส ที่ได้เข้ามาเจริญสัมพันธไมตรีกับสยามเมื่อ พ.ศ. ๒๒๓๐ บรรยายไว้ในจดหมายเหตุของเขาว่า

“ลอมพอกของพระบาทสมเด็จพระเจ้าอยู่หัวนั้นประดับขอบหรือเสวียนเกล้าด้วยพระมหามงกุฎเพชรรัตน์ ลอมพอกของพวกขุนนางนั้นประดับเสวียนทองคำ เงิน หรือกาไหล่ทองมากน้อยตามยศ ลางคนก็ไม่มีเสวียนเลย พวกขุนนางจะใส่ลอมพอกนี้เวลาเข้าเฝ้าพระมหากษัตริย์ หรือเพลาประชุมคณะลูกขุนศาลตุลาการ หรือในพิธีลางอย่างเท่านั้น เขาใช้แถบผูกโยงยึดไว้ใต้คาง และเมื่อแสดงการเคารพก็มิได้ถอดออก”

------------------------