**ความสัมพันธ์สยามกับจีนในรัชสมัยสมเด็จพระนารายณ์มหาราช**

หลักฐานความสัมพันธ์ระหว่างสยามกับจีนในรัชสมัยสมเด็จพระนารายณ์มหาราชมีหลายลักษณะกล่าวคือ

ลักษณะแรก **ความสัมพันธ์ทางการทูตเพื่อการค้า** ด้วยการส่งคณะราชทูตไปเจริญสัมพันธไมตรีกับราชสำนักจีน บาทหลวงเดอ ชัวซีย์ ระบุว่าออกหลวงกัลยาราชไมตรี ผู้เป็นอุปทูตเคยเดินทางไปจีนถึงสองครั้ง การส่งคณะทูตไปยังราชสำนักจีนนั้นจะทำกันทุกๆ ๓ ปี เพื่อสมานไมตรีทางการค้า

ลักษณะที่สอง **การย้ายเข้ามาตั้งถิ่นฐานถาวรของคนจีนในดินแดนสยาม** คนจีนเหล่านี้คือพวกราชวงศ์หมิงที่พ่ายแพ้และหนีภัยจากฝ่ายชนะคือพวกราชวงศ์แมนจู ซึ่งมีทั้งพ่อค้า คนเรือ และพวกแสวงหาโอกาสที่ดีกว่าในดินแดนใหม่ มีหลักฐานระบุว่า ในพระนครศรีอยุธยามีถิ่นที่อยู่ของคนจีนเป็นตึกก่อด้วยอิฐชั้นเดียว คนจีนคงกระจายตัวไปตั้งถิ่นฐานทั่วไปในราชอาณาจักร ดังหลักฐานที่พบ คือ จารึกภาษาจีน พ.ศ.๒๒๐๖ ของหลุมศพชาวจีนผู้หนึ่งชื่อหลิมยี่กุง จากมณฑลฝูเจี้ยน พบที่เมืองนครศรีธรรมราช และจารึกแผ่นที่จัดแสดงอยู่ในพิพิธภัณฑสถานแห่งชาติ สมเด็จพระนารายณ์ พบที่วัดสมเด็จพระนารายณ์ ริมฝั่งด้านตะวันตกของแม่น้ำปิง อำเภอเมืองตาก จังหวัดตาก จารึกแผ่นอิฐภาษาจีนระบุว่า คนแซ่เจิงเป็นผู้สร้างในรัชสมัยพระเจ้าคังซี ปีที่ ๕๔ (พ.ศ. ๒๒๕๙)

--------------------