**การประกอบเศษภาชนะดินเผา**

เมื่อนักโบราณคดีกำหนดพื้นที่ขุดค้นได้แล้ว จะเริ่มขุดลงทีละชั้น ชั้นละ ๕-๑๐ เซนติเมตร ขึ้นอยู่กับความหนาแน่นของชิ้นโบราณวัตถุที่พบในชั้นดิน ระหว่างการขุดค้นหากพบโบราณวัตถุจะต้องจดบันทึกตำแหน่งของหลักฐานไว้ทุกชิ้น หลังจากนั้นหากวัตถุที่พบเป็นดินเผา และสภาพวัตถุมีความแข็งแรงอาจจะนำไปทำความสะอาดด้วยการล้างน้ำได้ แต่หากเป็นวัตถุที่มีความเปราะบางมาก หรือมีการตกแต่งผิวด้วยการเขียนสีหรือเคลือบผิว จะทำความสะอาดด้วยการปัดดินออกด้วยแปรงขนอ่อน แล้วนำมาวิเคราะห์จัดจำแนกรูปแบบภาชนะดินเผา

จากนั้นมาสู่ขั้นตอนการอนุรักษ์ภาชนะดินเผา เริ่มด้วยการต่อชิ้นส่วนภาชนะเข้าด้วยกันด้วยทีละชิ้น ยึดด้วยกาวพิเศษที่สามารถเอาออกได้ง่าย โดยไม่ทำให้ผิววัตถุเสียหาย รอจนกาวแห้งจึงจะต่อชิ้นใหม่ ระหว่างที่กาวยังไม่แห้ง อาจจะยึดไว้ด้วยกระดาษกาวหรือพักไว้ในกระบะทราย ทำอย่างนี้จนหมดเศษของภาชนะที่พบ และเมื่อประกอบเสร็จแล้วหากภาชนะชิ้นนั้นไม่สมบูรณ์และต้องการเสริมความแข็งแรง อาจมีการนำดินหรือวัสดุที่สามารถคืนสภาพได้ง่ายและไม่ทำให้ผิวโบราณวัตถุเสียหาย มาปั้นเสริมเพื่อให้เห็นภาพของภาชนะที่สมบูรณ์

------------------------------------------------------