**พระพุทธรูปแสดงปางวิตรรกมุทรา**

พระพุทธรูปปางวิตรรกมุทรา ศิลปะทวารวดี ราวพุทธศตวรรษที่ ๑๒-๑๖ (๑,๔๐๐ – ๑,๐๐๐ มาแล้ว) นิยมทำทั้งพระพุทธรูปยืน และพระพุทธรูปประทับนั่ง อาทิเช่น การสลักภาพพระพุทธรูปลงบนแผ่นหิน ลักษณะพระพุทธรูปประทับนั่งขัดสมาธิราบอย่างหลวมๆ พระหัตถ์ขวาแสดงวิตรรกมุทรา (หมายถึงแสดงธรรม) ซึ่งพบแพร่หลายในศิลปะทวารวดี คือ จีบนิ้วพระหัตถ์เป็นวงกลม โดยใช้พระอังคุฐ (นิ้วโป้ง) และพระดัชนี (นิ้วชี้) ส่วนพระหัตถ์ซ้ายวางเหนือพระเพลาครองจีวรห่มเฉียง มีอุษณีษะสูง (รองรับพระรัศมี) มีประภามณฑลอยู่เหนือพระเศียรพระเกศาเป็นขมวดก้นหอย พระขนงต่อกันเป็นรูปปีกกา พระเนตรโปนเหลือบลงต่ำ พระนาสิกโด่ง พระโอษฐ์ใหญ่

การสลักภาพพระพุทธรูปลงบนแผ่นหินหรือผนังถ้ำพบได้ในหลายแห่งในสมัยทวารวดี เช่น ถ้ำฤๅษีและถ้ำจีน เขางู จังหวัดราชบุรี เขาถมอรัตน์ จังหวัดเพชรบูรณ์ ถ้ำพระโพธิสัตว์ จังหวัดสระบุรี ภูปอ จังหวัดกาฬสินธุ์ เป็นต้น

---------------------