**ปูนปั้นวัดนครโกษา**

วัดนครโกษาปัจจุบันเป็นวัดร้าง ตั้งอยู่บริเวณกลางเมืองโบราณลพบุรีเป็นศาสนสถานที่มีการสร้างซ้อนทับกันหลายสมัยตั้งแต่สมัยทวารวดีเรื่อยมาจนถึงสมัยกรุงศรีอยุธยาโดยในรัชสมัยสมเด็จพระนารายณ์มหาราชโปรดเกล้าฯ ให้เจ้าพระยาโกษาธิบดี (เหล็ก) ก่อสร้างพระวิหารบริเวณด้านหน้าของเจดีย์ประธานและเรียกชื่อใหม่ว่า วัดนครโกษา

ในระหว่างพ.ศ. ๒๕๒๙ – ๒๕๓๐กรมศิลปากรทำการขุดแต่งที่ฐานเจดีย์องค์ใหญ่ได้พบศิลปกรรมสมัยทวารวดีประเภทประติมากรรมปูนปั้นประดับศาสนสถานเป็นจำนวนมากอาทิ

**สิงห์** เป็นประติมากรรมขนาดใหญ่ ปัจจุบันจัดแสดงอยู่ในพิพิธภัณฑสถานแห่งชาติ สมเด็จพระนารายณ์ พบเฉพาะท่อนหัวและคอ อ้าปากกว้าง ตาถลน หน้าตาดุดัน แผงคอปั้นด้วยปูนเป็นหลอด วิชาประติมานวิทยากล่าวว่า สิงห์เป็นสัตว์ที่มีอำนาจเหนือสัตว์ชนิดอื่น เชื่อว่าสิงห์จะคอยพิทักษ์คุ้มครองศาสนสถานหรือสถานที่ศักดิ์สิทธิ์ เป็นคติที่ส่งผ่านมาจากอินเดียสู่เอเชียตะวันออกเฉียงใต้รวมถึงประเทศไทย

**คนแคระ** เป็นประติมากรรมหนึ่งที่พบมากเช่นเดียวกับสิงห์ ลักษณะอ้วนพุงพลุ้ยอยู่ในอิริยาบถกำลังแบกสวมกุณฑล (ตุ้มหู) ปูนปั้นรูปคนแคระมักประดับในช่องสี่เหลี่ยมบริเวณฐานของศาสนสถาน ในท่ากำลังแบกศาสนสถาน มีความหมายเชิงประติมานวิทยา หมายถึงการค้ำจุน และเป็นสัญลักษณ์ของความร่ำรวย อุดมสมบูรณ์ซึ่งมีมาแล้วในงานประดับศาสนสถานในประเทศอินเดีย

นอกจากนี้ รูปบุคคลยังแบ่งออกเป็นบุคคลชั้นสูงและบุคคลสามัญ ซึ่งสามารถแยกได้จากลักษณะการแต่งกาย บุคคลชั้นสูงมักมีการสวมเครื่องประดับตกแต่งที่มีค่าจำนวนมาก เช่น ศิราภรณ์ กรองศอ กำไล เป็นต้น ส่วนบุคคลสามัญจะไม่สวมศิราภรณ์ มักเกล้าผม และสวมเครื่องประดับน้อยชนิด

------------------------