**พระพุทธรูปประทับเหนือพนัสบดี**

พระพุธรรูปประทับเหนือพนัสบดีเป็นรูปแบบพิเศษของศิลปะสมัยทวารวดีพบในบริเวณภาคกลางของประเทศไทย โดยเฉพาะจังหวัดนครปฐมและลพบุรีพระพุทธรูปประทับเหนือพนัสบดีมีลักษณะเป็นพระพุทธรูปปางแสดงธรรมสองพระหัตถ์ประทับยืนหรือนั่ง (ส่วนใหญ่ประทับยืน) อยู่เหนือพาหนะที่เป็นสัตว์ผสมที่เรียกว่า พนัสบดี ซึ่งเป็นพาหนะของเทพเจ้า ๓ องค์ในศาสนาพราหมณ์หรือฮินดู ได้แก่ มีปากเหมือนครุฑ ซึ่งเป็นพาหนะของพระนารายณ์ มีหูและขาเหมือนโคซึ่งเป็นพาหนะของพระอิศวร และมีปีกเหมือนหงส์ ซึ่งเป็นพาหนะของพระพรหม ด้านข้างของพระพุทธรูปมีรูปบุคคลยืนขนาบอยู่ทั้ง ๒ ข้าง

ผู้ที่เรียกพาหนะที่เป็นสัตว์ผสมนี้ว่า พนัสบดี คนแรกคือสมเด็จฯ เจ้าฟ้ากรมพระยานริศรานุวัติวงศ์ ทรงประทานความเห็นว่า “...หน้าอะไรซึ่งอยู่ภายใต้นั้นเหมือนกับที่ทำไว้ตามซุ้มประตูปราสาทศิลาในเมืองชวาหลายแห่ง นักปราชญ์วิลันดาเขาเรียกว่าหน้าพนัสบดี...” จากนั้นคำนี้จึงถูกใช้อย่างแพร่หลาย

ประติมากรรมนี้มีความหลากหลายรูปแบบทั้งสัตว์ผสม (พนัสบดี)และบุคคลที่ยืนขนาบ กล่าวคือรูปสัตว์ผสมสามารถแสดงในรูปแบบอื่นๆ ได้เช่น รูปสิงห์ที่มีปีกและเขา ครุฑหน้ากาลหรือเกียรติมุข เป็นต้น ส่วนรูปบุคคลด้านข้างมีการตีความไว้หลายแนวคิด เช่น พระอินทร์กับพระพรหม พระโพธิสัตว์และเทวดาเป็นต้น

อย่างไรก็ตามจากองค์ประกอบต่างๆ ของประติมากรรมพระพุทธรูปประทับเหนือพนัสบดี สันนิษฐานได้ว่า เป็นการแสดงความสัมพันธ์ระหว่างพระพุทธเจ้ากับพาหนะและบุคคลยืนขนาบ ๒ ข้าง ที่สะท้อนถึงความเป็นผู้มีฐานันดรสูงของพระพุทธเจ้า หรืออีกนัยหนึ่งแสดงให้เห็นถึงพระพุทธศาสนามีอำนาจอยู่เหนือศาสนาพราหมณ์หรือฮินดู