**พระพุทธรูปศิลปะทวารวดี**

**พระพุทธรูปปางประทานพร ยืนตริภังค์ (เอียงสะโพก)** พระหัตถ์ขวาแสดงปางประทานพร กลางฝ่าพระหัตถ์ตกแต่งด้วยลายกงจักร พระหัตถ์ซ้ายชำรุดหายไป แต่จากร่องรอยที่ปรากฏน่าจะยกพระหัตถ์ขึ้นระดับพระอุระและยึดชายจีวรไว้ ครองจีวรห่มคลุม บางแนบพระวรกาย ไม่มีริ้ว ชายจีวรด้านหน้าพาดผ่านพระชงฆ์ (เข่า) ในลักษณะวงโค้ง พระพุทธรูปองค์นี้จัดเป็นพระพุทธรูปในยุคต้นของสมัยทวารวดี อายุราวพุทธศตวรรษที่ ๑๒ (๑,๔๐๐ ปีมาแล้ว) แสดงอิทธิพลใกล้เคียงกับศิลปะอินเดียสมัยคุปตะ และเป็นต้นแบบก่อนที่จะพัฒนามาเป็นพระพุทธรูปยืนสมภังค์ (ยืนตรง) แสดงพระหัตถ์ทั้งสองยกขึ้นเสมอพระอุระในเวลาต่อมา

**พระพุทธรูปปางแสดงธรรม ยืนสมภังค์ (ยืนตรง)** ประทับยืนบนฐานบัว พระเศียรและพระหัตถ์สองข้างซึ่งแสดงปางแสดงธรรม (วิตรรกมุทธา) หักหายไป พระหัตถ์ทั้งสองถ้ายังมีอยู่จะยกขึ้นเสมอพระอุระ ทรงครองจีวรห่มคลุมบางแนบพระวรกาย ไม่มีริ้ว ชายจีวรด้านหน้ายกสูงขึ้นพาดผ่านพระชงฆ์ (หัวเข่า) ในลักษณะวงโค้ง ให้เห็นขอบสบงที่อยู่ในระดับข้อพระบาท ขอบนอกของสบงทำริ้วซ้อนทับกัน พระพุทธรูปนี้มีรูปแบบพื้นเมืองของพระพุทธรูปสมัยทวารวดี ในราวพุทธศตวรรษที่ ๑๓ - ๑๔ (๑,๓๐๐ – ๑,๒๐๐ ปีมาแล้ว)

**เศียรพระพุทธรูป** ลักษณะพระพักตร์งาม พระเศียรมีอุษณีษะสูงคล้ายทรงกรวยเจาะเป็นรูตื้นๆ อาจใช้สำหรับประดับรัศมี ขมวดพระเกศาเป็นตุ่ม พระพักตร์เรียวรูปไข่ พระขนงโก่งต่อกันเป็นรูปปีกกา พระเนตรปิดเหลือบลงต่ำ พระนาสิกโด่ง พระโอษฐ์ยิ้มเล็กน้อย จัดเป็นพระพุทธรูปสมัยทวารวดี พุทธศตวรรษที่ ๑๒ - ๑๓ (๑,๔๐๐ – ๑,๓๐๐ ปีมาแล้ว)

......................

อ้างอิงภาพลำดับที่ 4 : สำนักพิพิธภัณฑสถานแห่งชาติ. (2552) ศิลปะทวารวดี : ต้นกำเนิดพุทธศิลป์ในประเทศไทย. บริษัท อมรินทร์พริ้นติ้งแอนด์พับลิชชิ่ง จำกัด (มหาชน): กรมศิลปากร