**พระพุทธรูปปางมารวิชัย**

วัสดุ : หินทราย

รูปแบบศิลปกรรม : ศิลปะเขมรที่พบในประเทศไทย แบบบายน - หลังบายน

การกำหนดอายุ : พุทธศตวรรษที่ ๑๘

ประวัติ : พบที่พระปรางค์สามยอด อำเภอเมืองลพบุรี จังหวัดลพบุรี

พระพุทธรูปปางมารวิชัย พระพักตร์รูปสี่เหลี่ยม ขมวดพระเกศาขนาดใหญ่เป็นก้นหอย มีอุษณีษะเตี้ยๆ และมีขมวดพระเกศาบนอุษณีษะ พระขนงยาวต่อกันเป็นรูปปีกกา พระเนตรเบิกกว้างสลักเฉพาะเส้นพระเนตรไม่ทำดวงพระเนตร พระนาสิกแบนใหญ่ พระโอษฐ์แบะกว้าง พระหนุ (คาง) เหลี่ยมมีร่องแบ่งระหว่างพระหนุ พระวรกายใหญ่ พระอังสา (ไหล่) กว้าง บั้นพระองค์ (เอว) และพระอุทร (ท้อง) ใหญ่ สังฆาฏิเป็นแผ่นใหญ่ยาวลงมาถึงพระนาภี (สะดือ) ปลายตัดเป็นเส้นตรงยาวจรดพระนาภี ประทับนั่งขัดสมาธิราบ เหนือฐานบัวคว่ำ-บัวหงายที่สลักอย่างคร่าวๆ

จากหลักฐานทางศิลปกรรมแสดงถึงการเข้ามามีบทบาทมากขึ้นของศิลปะเขมรในพื้นที่ภาคกลางของประเทศไทย ตั้งแต่ช่วงพุทธศตวรรษที่ ๑๕ (ประมาณ ๑,๑๐๐ ปี) ทำให้วัฒนธรรมทวารวดีที่เคยอยู่มาก่อน ค่อยๆ หมดไปในช่วงพุทธศตวรรษที่ ๑๖ (ประมาณ ๑,๐๐๐ ปี) จึงกำหนดพระพุทธรูปองค์นี้เป็นแบบศิลปะเขมรที่พบในประเทศไทย แบบบายน – หลังบายน พุทธศตวรรษที่ ๑๘ (ประมาณ ๘๐๐ ปี)จัดเป็นพระพุทธรูปลพบุรีกลุ่มหนึ่งที่พบในดินแดนภาคกลางนี้

------------------------